**OBJAVA ZA MEDIJE**

*Predstavljen bogat program za cijelu obitelj u 19 hrvatskih gradova:*

Od 7. do 11. listopada ***Festival o pravima djece***

Zagreb, 29. rujna − U Kinu Tuškanac predstavljen je bogat program sedmog po redu ***Festivala o pravima djece***, koji će se ove godine održavati u čak 19 hrvatskih gradova, pod krilaticom ***Svi u kino, kino za sve.*** Sedmo izdanje Festivala posvećeno je zajedničkom provođenju vremena djece i roditelja, odnosno njihova najbližeg okruženja, obitelji te onih koji skrbe o njima, a kao i prethodnih godina cjelokupni filmski program bit će inkluzivan.

Domaćini ovogodišnjeg Festivala, glumica **Daria Lorenci Flatz**, glazbena i likovna umjetnica **Jadranka Ivaniš Yaya** i glumac **Robert Kurbaša**, pozvali su djecu, roditelje i obitelji da iskoriste bogat sadržaj koji su organizatori pripremili ove godine.

Dobri filmovi te radionice za djecu i roditelje, koje promiču kvalitetno provedeno vrijeme s djecom, čine okosnicu ovogodišnjeg programa, koji su predstavile

**Tatjana Aćimović**,umjetnička direktorica *Festivala o pravima djece*, **Maja Flego**,savjetnica pravobraniteljice za djecu, **Vera Robić Škarica**,predsjednica *Hrvatskog filmskog saveza* i **Valentina Otmačić**, predstojnica Ureda *UNICEF*-a za Hrvatsku.

*Kino je, nažalost, pomalo izgubilo svoju tradicionalnu ulogu mjesta okupljanja, druženja, razmjene, poticanja neophodne bliskosti i veselja djece osnovnoškolske dobi i njihovih obitelji, u najširem i najboljem značenju riječi.*

*Ove godine, tijekom tri dana u Kinu Europa, kroz filmove koji potiču na smijeh, dobre vibracije, optimistične odnose i ljubav, kino će podsjetiti odrasle na ugodno slobodno vrijeme koje, u često užurbanom i obvezama opterećenom vremenu, propuštamo provesti s onima koji nas najviše trebaju – djecom*, poruka je umjetničke direktorice festivala, Tatjane Aćimović.

Svečano otvaranje festivala zakazano je za **7. listopada** u **12 sati** u ***Kinu Tuškanac***, uz nagrađivani kratkometražni američki tinejdžerski film ***Uklonjena*** u režiji Nathanaela Matanicka te kratkometražni australski dječji animirani film ***Priča o Jacku i Ruby i njihovim prijateljima*** u režiji Mikea Cardilla.

Glavni program Festivala održat će se u ***Kinu Europa*** u Zagrebu od 9. do 11. listopada, gdje će se u 17 sati prikazivati obiteljski Disneyjevi *blockbusteri* ***Čudesan tim iz McFarlanda*** i ***Šašavi dan obitelji Cooper*** te norveška obiteljska avantura ***Operacija Arktik***.

Kao i prethodnih godina, u kinima ***Cinestar*** u **Zagrebu,** **Splitu, Rijeci, Osijeku, Vukovaru, Slavonskome Brodu, Varaždinu, Šibeniku, Zadru** i **Dubrovniku** organizirane su matineje za osnovne i srednje škole, a u suradnji s ***Kino mrežom*** matineje su organizirane i u devet novih gradova - **Pazinu, Puli, Poreču, Rovinju, Kutini, Sisku, Novskoj, Koprivnici** i **Čakovcu**.

U kinima u Rijeci, Splitu i Zagrebu organizirane su i **panel-diskusije** s mladima, uz švedski film ***Pravila ponašanja***. Usto, u *Kinu Tuškanac* bit će organizirana interaktivna ***medijska radionica za roditelje***, a u suradnji sa *Studiom Dim* predškolska radionica ***Igramo se priče.***

Festival zajednički organiziraju udruga *Alternator*, *UNICEF Hrvatska*, *Hrvatski filmski savez*, *Ured pravobraniteljice za djecu* te partneri *Blitz Cinestar* i *Kino mreža*.

\_\_

Za sva dodatna pitanja, slobodno nam se obratite na pr@festivalopravimadjece.org ili na 091.197.8007.